Interzis minorilor

Un restaurant din Siret le-a oferit clienţilor veniţi la prânz să servească masa un film cu adevărat deocheat. Pe ecranul televizorului situat deasupra barului au rulat scene porno, dintr-un film pentru adulţi. Din imaginile surprinse de clientul respectiv şi pe care le-a trimis pe adresa ziarului nostru apar scene de lesbianism.

„Totul a durat aproximativ o oră. La un moment dat i-am cerut chelneriţei să schimbe programul, dar aceasta mi-a râs în faţă şi a lăsat filmul să ruleze încă jumătate de oră. La ora respectivă, în restaurant erau aproximativ 10 persoane, printre care şi doi copii”, a arătat bărbatul care a trimis fotografiile.

Clientul consideră că nu este normal ceea ce s-a petrecut şi crede că angajaţii restaurantului puteau să dea dovadă de mai multă vigilenţă.

Contactaţi telefonic, administratorii restaurantului au rămas stupefiaţi să audă despre o astfel de reclamaţie. Aceştia au precizat că vor viziona înregistrările video de pe camerele de supraveghere şi dacă reclamaţia se va adeveri vor lua măsuri drastice împotriva angajatului care nu a schimbat programul.

Pe de altă parte, administratorii stabilimentului din Siret nu exclud nici faptul ca totul să fie doar o răzbunare din partea vreunei persoane.

„Poate fi o înscenare pentru că e un televizor smart şi filmul respectiv putea fi pus de pe un telefon mobil. Credem că e înscenare, o încercare de a arunca în noi cu noroi, mai ales că funcţionăm de 25 de ani şi e pentru prima dată când avem o astfel de reclamaţie”, au arătat cei care se ocupă de afacere.

Oamenii mai spun că-i vor convoca pe angajaţi, iar dacă incidentul se confirmă este unul cu adevărat regretabil.

„Dacă reclamaţia este reală ne cerem scuze faţă de clienţi şi vrem să credem că nu se va mai întâmpla aşa ceva”, au concluzionat reprezentanţii restaurantului.